text: Esbjerg tror på superligakamp i aften trods storm
  28 oktober 2013 kl. 10.49
  I Esbjerg følger de spændt udviklingen i den forventede storm over Danmark. AGF-kampen forventes afviklet.
  Den varslede storm over Danmark kan måske bringe mandagens superligakamp mellem Esbjerg og AGF i fare.
  I Esbjerg holder de tæt kontakt til meteorologer, og indtil videre regner vestjyderne med, at kampen bliver spillet som planlagt.
  - Vi ved godt, at der skulle komme en forfærdelig blæst over landet i eftermiddag, men det seneste, vi har hørt fra meteorologerne, går på, at det skulle være overstået her hos os omkring ved 17- eller 18-tiden.
  - Derfor forventer vi, at kampen kan gennemføres. Men vi følger selvfølgelig situationen tæt, siger Esbjergs administrerende direktør Søren Poulsen.
  Kampen begynder klokken 19.
  Dommerteamet skal tage en beslutning omkring en time før kampstart.
  